R. Zajac, minister zdravotníctva SR: (2004-05-25):
Predkladáme vám návrh zákona na rokovanie Národnej rady Slovenskej republiky o zdravotných poisťovniach, o dohľade nad zdravotnou starostlivosťou a o zmene a doplnení niektorých zákonov. Platný zákon Národnej rady Slovenskej republiky 273/1994 o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov, ďalej len zákon o zdravotnom poistení, aj napriek tomu, že bol doteraz už niekoľkokrát novelizovaný, neposkytuje dostatočný právny rámec a nástroje, ktoré by vyriešili základný rozpor medzi zdrojmi, potrebami a možnosťami. Zdravotné poisťovne sa z dôvodu mäkkých rozpočtových pravidiel, nízkej zodpovednosti, vysokej miery regulácie zo strany štátu a absencie základných nástrojov nevyhnutných pre hodnotenie a motiváciu poskytovateľov zdravotnej starostlivosti nesprávajú iba ako efektívny nákupca dostupných a kvalitných zdravotných služieb. Existujúci systém zdravotného poistenia je nepružný a neefektívny. Dôkazom toho je aj to, že fungovanie tohto systému sa nezlepšilo ani po niekoľkonásobných zásahoch a ani po niekoľko desiatok miliárd štátom dostatočne vložených prostriedkov. Naopak, ponukovo predimenzovaný systém, v ktorom neexistuje ekonomickými spôsobmi vytlačenie neefektívneho, nekvalitného, nadbytočného poskytovateľa zdravotnej starostlivosti, vytvára čoraz väčšie rozdiely medzi finančnými možnosťami, ktoré u nás v tejto chvíli reprezentujú zhruba 6,4% z HDP až 6,7% z HDP a skutočnými výdavkami, ktoré sú nad 7,2% HDP. Predkladaný návrh zákona je založený na úplne nových princípoch. Zavádza tvrdé rozpočtové obmedzenia, prehľadné finančné vzťahy, účtovníctvo a audit. Doterajšia právna úprava síce trh a existenciu trhových zákonov nepopiera, ale systém zdravotného poistenia bol definovaný tak, že pravidlá trhu v oblasti zdravotného poskytovania a zdravotnej starostlivosti sa nielenže nemohli prejaviť, ale naopak, dochádzalo k monopolizácií a kartelizácii tejto činnosti. Predkladaný návrh zákona vychádza z poznania pravidiel ekonomiky, ktoré sú aplikovateľné za presne definovaných podmienok aj na zdravotné poistenie. Podporuje princíp regulácie ako základného nástroja zdravotnej politiky. Štát tak opúšťa neefektívnu pozíciu producenta a poistiteľa a zameriava sa na svoju dominantnú úlohu, ktorou je tvorba zdravotnej politiky. Tvorba pravidiel hry, regulácia a kontrola a to aj vzhľadom na skutočnosť, že doterajší systém, v ktorom zdravotné poisťovne vykonávali verejnoprávne inštitúcie, nedokázal túto činnosť zabezpečiť efektívne. V predkladanom návrhu zákona sa zdravotné poistenie zveruje spoločnostiam súkromného práva, bez zmeny vlastníckych vzťahov, ktoré budú mať na túto činnosť svoje povolenie. Pre zdravotné poistenie je predpísaná právna forma akciovej spoločnosti, tak ako to začína byť obvyklé aj v Európe. Skutočnosť, že sa taká dôležitá činnosť, ako je zdravotné poistenie, zveruje práve spoločnostiam typu akciovej spoločnosti, je odôvodnená potrebou vytvoriť právne prostredie a podmienky, ktoré zaručia, že zdravotné poistenie budú vykonávať odborne, účelne a efektívne, že bude zabezpečená primeraná ochrana proti zneužitiu osobných údajov, ale najmä proti defraudácii finančných prostriedkov určených na verejné zdravotné poistenie. Predložený návrh zákona vytvára také prostredie pre činnosť zdravotných poistení, v ktorom zdravotné poisťovne budú na základe kvality svojich poistných služieb súťažiť o poistencov. Súťaž ako jedno z elementárnych pravidiel ekonomickej efektivity je zakódovaná v tomto a aj v predchádzajúcich zákonoch. Ak zdravotná poisťovňa bude hospodáriť tak, že by prípadne dosiahla zisk, so zostatkom bude môcť nakladať iba v zmysle tohto zákona, ale tak ako každý podnikateľský subjekt za predpokladu, že nebude vytvárať čakacie listiny. V rámci uvedeného konceptu poskytovania verejného zdravotného poistenia aj naďalej ostáva možnosť štátu vykonávať verejné zdravotné poistenie prostredníctvom nie založenej zdravotnej poisťovne, ktorým bude jediným z akcionárov. Tu máme na mysli hlavne Všeobecnú a Spoločnú zdravotnú poisťovňu. Napriek tomu, že zdravotné poisťovne sa stanú, budú pracovať na princípe obchodného zákonníka, ich hospodárenie sa v zmysle metodiky ESA 95 bude prenášať do okruhu verejných financií a bude spravované štátnou pokladnicou. Na základe zabezpečenia dohľadu nad zdravotnými poisťovňami pri vykonávaní verejného zdravotného poistenia na jednej strane, ale aj nad poskytovateľmi na strane druhej sa zriaďuje osobitný úrad, Úrad pre dohľad nad zdravotnou starostlivosťou. Úrad je právnická osoba, jeho činnosťou bude zameraná na nepretržitý dohľad nad dodržiavaním štandardov verejného zdravotného poistenia a nad rozsahom a kvalitou poskytovania zdravotnej starostlivosti. Úradu pre dohľad nad zdravotnou starostlivosťou sa zverujú aj oprávnenia, na základe ktorých bude môcť dohliadať na poskytovateľov zdravotnej starostlivosti, to jest, či poskytujú zdravotnú starostlivosť v zákonom predpísanom rozsahu a v zákonom predpísanej kvalite. Financovanie Úradu pre dohľad nad zdravotnou starostlivosťou bude zabezpečené priamo z príspevkov zdravotných poisťovní. Prechod na nový spôsob zdravotného poistenia si samozrejme vyžaduje určité prechodné obdobie, počas ktorého sa existujúce zdravotné poisťovne budú transformovať na akciové spoločnosti v zmysle navrhovaného zákona. Predpokladaný návrh zákona má dopad na štátny rozpočet vzhľadom na to, že bude potrebné zabezpečiť úhradu doteraz vzniknutých pohľadávok zdravotníckych zariadení a zdravotníckych poisťovní voči tretím subjektom. Som presvedčený, vážené panie poslankyne, vážení páni poslanci, že vyslovíte súhlas s prerokovaním tohto návrhu zákona a podporíte jeho postúpenie do druhého čítania. Ďakujem pekne.